
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че защитата на националната/етническата, културната, религиозната и езиковата идентичност на малцинствата е залегнала в международното обичайно право, както е отразено в Декларацията на ООН за правата на лицата, принадлежащи към национални/етнически, религиозни и езикови малцинства; като има предвид, че от всички държави се изисква да спазват тези стандарти;
Б.	като има предвид, че на 12 март 2026 г. Общокитайското събрание на народните представители прие закон „за насърчаване на етническото единство и напредък“, който още повече насърчава държавната идеология и дава приоритет на официалния език, мандарин, в образованието, обществения живот и медиите, и засилва институционализираните репресии и асимилирането на идентичностите на етническите малцинства, като тибетците, уйгурите, манджурите и монголците; като има предвид, че този закон се отклонява значително от Закона за регионалната етническа автономия на Китай от 1984 г.;
В.	като има предвид, че извънтериториалният обхват на закона позволява наказателното преследване на лица в чужбина, за които се счита, че подкопават „етническото единство“ на Китай;
Г.	като има предвид, че влошаването на положението с правата на човека в Китай оказа натиск върху отношенията му с ЕС; като има предвид, че зачитането на правата на човека, демокрацията и принципите на правовата държава следва да играе централна роля в отношенията между ЕС и Китай;
1.	решително осъжда репресивните политики на Китай за асимилация и последващите нарушения на всеобщите права на човека, включително в Тибет, Синцзян и Вътрешна Монголия;
2.	изразява дълбока загриженост във връзка с приетия Закон „за насърчаване на етническото единство и напредък“, който открито призовава към политики на асимилация и ограничава културните, религиозните и езиковите свободи на различни групи в Китай и извън него;
3.	настоятелно призовава Китай да отмени този закон, като по този начин спази задълженията си съгласно международното право по отношение на недискриминацията и защитата и насърчаването на етническите и религиозните малцинства;
4.	призовава Съвета да задейства глобалния режим на ЕС на санкции за нарушения на правата на човека срещу длъжностни лица и образувания, отговорни за разработването и прилагането на този закон;
5.	изразява съжаление от извънтериториалните разпоредби на закона, които представляват транснационални репресии; настоятелно призовава всички държави — членки на ЕС, да спрат действието на договорите за екстрадиция с Китай, за да защитят преследваните лица, пребиваващи в ЕС, от рисковете от транснационални репресии съгласно този закон;
6.	категорично отхвърля опитите на китайските органи да се намесват в признаването и образованието на тибетските будистки духовни лидери; подчертава, че наследяването на Далай Лама е чисто религиозен въпрос, който трябва да се решава изключително в съответствие с тибетските будистки традиции;
7.	призовава за незабавното освобождаване на политическите затворници в Китай, в т.ч. Чоктрул Дордже Тен Ринпоче, Палден Йеши, лауреатът на наградата „Сахаров“ Илхам Тохти, 11-ия Панчен Лама Гедун Чоеки Нийма и монголския активист Хада; призовава Европейската служба за външна дейност, Комисията и държавите членки да продължат да извикват тези случаи пред Китай;
8.	призовава върховния комисар на ООН по правата на човека да изготви актуализиран ситуационен доклад относно Китай, като обърне специално внимание на закона от 2026 г.;
9.	счита, че въвеждането и прилагането на този закон ще доведе до тежки последици за отношенията между ЕС и Китай;
10.	възлага на своя председател да предаде настоящата резолюция на държавите членки и на другите институции на ЕС, на китайското правителство, на ООН и на Централната тибетска администрация.

